Ömurleg örlög fjölskyldu sem vísað var frá Íslandi Leo var átján mánaða gamall þegar íslensk stjórnvöld vísuðu fjölskyldu hans úr landi . Móðir hans bar barn undir belti og fæddist Leona systir hans í flóttamannabúðum í Þýskalandi , líkt og Leo . Þýsk stjórnvöld hafa nú ákveðið að senda foreldrana aftur til síns heima , en faðir barnanna kemur frá Írak og móðir þeirra frá Íran . Af ótta við að lenda aftur í því sama og hér á Íslandi , fyrirvaralausum brottflutningi í fylgd lögreglu , lagði fjölskyldan aftur á flótta og var í felum í frönskum skógi , en nú virðist aðskilnaður óumflýjanlegur . Á flótta í fimm árShawboo og Nasr flúðu fyrir ástina en grunaði ekki að þau yrðu á flótta um meginland Evrópu , með tvö lítil börn , í fimm ár . Þau spyrja hvort fólk haldi virkilega að þau hefðu lagt þetta á sig og börnin ef þau væru óhult í heimalandinu . Þegar þeim var vísað frá Íslandi var Shawboo ekki aðeins barnshafandi heldur illa haldin af áfallastreitu og með alvarlegt þunglynd . Mynd : Úr einkasafni Á sex ára tímabili frá mars 2013 til apríl á þessu ári var 317 börnum vísað frá Íslandi , þar af 75 á þessu ári . Þau höfðu sótt um alþjóðlega vernd hér á landi og mörg þeirra áttu að baki langt og strangt ferðalag . Sum voru að flýja stríðsátök í heimalöndum sínum , öll komu hingað í leit að betra og öruggara lífi . 317 börn . Við vitum ekki hver þau eru , hvað þau heita , hvað þau eru gömul eða hvað þau voru búin að ganga í gegnum áður en þau komu til Íslands . Sum voru án fylgdar , flest þó með öðru eða báðum foreldrum . Sum eru fædd í stríðshrjáðum löndum . Við vitum ekki hvar þau eru núna . Það á við um langflest börn sem hefur verið synjað um vernd á Íslandi . Almenningur fær í fæstum tilfellum fréttir af afdrifum barnanna og stjórnvöld fylgjast ekki með eins og var staðfest í svari Þórdísar ...